Paramedikus kom op ongelukstoneel af; twee doodArgieffoto: ER24 ŉ Paramedikus van ER24 wat van diens af was, het Saterdagaand toevallig afgekom op die toneel van ŉ noodlottige ongeluk op die N14 naby Ventersdorp. Ineke van Huyssteen, woordvoerder van ER24, sê die paramedikus het om 17:30 op die toneel afgekom waar twee voertuie gebots het en het onmiddellik verdere hulp ontbied. “By nadere ondersoek het die paramedici gevind dat ŉ persoon in een van die voertuie noodlottige beserings opgedoen het. In die ander voertuig was ŉ man wat in ŉ kritieke toestand was. Hy het egter oomblikke later aan sy beserings beswyk en is op die toneel dood verklaar,” sê Van Huyssteen. Sy sê nog agt ander mense is in die ongeluk beseer. Een van hulle was ŉ jong meisie wie se beserings só ernstig was, dat sy per helikopter na ŉ hospitaal geneem moes word. Die res van die beseerdes het geringe tot matige beserings opgedoen en is per ambulans na hospitale geneem. Die oorsaak van die ongeluk word ondersoek.